**נדב ארגמן** (נולד בי"ח באב ה'תש"ך, 11 באוגוסט 1960) הוא איש שירות הביטחון הכללי שכיהן בשנים 2016–2021 כראש השב"כ. קודם לכן כיהן כסגן ראש השב"כ, ראש אגף מבצעים, ונציג השב"כ בארצות הברית.

ביוגרפיה
--------

נשיא מדינת ישראל ראובן ריבלין (מימין) מארח את ראש השב"כ היוצא יורם כהן (במרכז) ואת נדב ארגמן (משמאל) לרגל חילופי התפקיד, 8 במאי 2016
ארגמן נפגש עם המפכ"ל קובי שבתאי (במרכז) ועם הרמטכ"ל אביב כוכבי (משמאל), פברואר 2021 (בעת מגפת הקורונה בישראל)
ברכת פרידה של ראש השב"כ נדב ארגמן (משמאל) לראש המוסד היוצא יוסי כהן, מאי 2021.
ארגמן נולד לעמירם ותקווה ברמת השרון וגדל, מגיל שנתיים, בקיבוץ חמדיה. עם גיוסו לצה"ל בשנת 1978 התנדב לסיירת מטכ"ל אך עזב לאחר תקופה קצרה. לאחר שירות ביחידה אחרת של אמ"ן יצא לקורס קצינים.

בשנת 1983 התגייס לשב"כ ושימש במגוון תפקידי פיקוד ומטה. בשנים 2003–2007 שימש כראש אגף המבצעים בשב"כ ובשנים 2007–2011 שימש ראש מערך האבטחה של השב"כ בצפון אמריקה. בשנים 2011–2014 שימש כסגן ראש השירות. בין היתר פיקד על המבצע בו נהרג בסיכול ממוקד מפקד הזרוע הצבאית של חמאס, אחמד ג'עברי, בנובמבר 2012 בראשית מבצע עמוד ענן.

בספטמבר 2014 הושאל לוועדה לאנרגיה אטומית. בספטמבר 2015 שב לכהן כסגן ראש השירות, עם מינויו של רוני אלשיך למפכ"ל המשטרה. בפברואר 2016 החליט ראש הממשלה בנימין נתניהו למנותו לראש השב"כ הבא. ב-8 במאי 2016 נכנס לתפקיד ראש השב"כ והחליף את קודמו יורם כהן. מייד עם כניסתו לתפקיד הציג תוכנית עבודה בת חמש נקודות, ובראשן העצמת יכולות השב"כ בתחומי הטכנולוגיה והסייבר. באמצע שנת 2017 אמר ארגמן כי פעילות הסייבר של השב"כ ושותפיו תרמה, מאז תחילת 2016, לאיתורם של למעלה מאלפיים מפגעים בודדים פוטנציאליים. בשנת 2019 פורסם כי קרוב לשליש מכוח האדם בשב"כ הם אנשי טכנולוגיה. ארגמן הכפיל את מספר הנשים המכהנות בתפקידים בכירים בשירות, וכן הורה על שילוב נשים בתפקידי שטח ייחודיים. כמו כן, ארגמן הניע שינוי ארגוני לאיחוד גורמי הטכנולוגיה, הסייבר ומודיעין האותות לגוף מרכזי אחד. הוא יצר מערכת יחסים טובה והסכם מפורט בין אמ"ן לשב"כ על מנת למנוע בזבוז משאבים ופגיעה ביכולת המבצעית כתוצאה ממריבות סביב אחריות ותקציבים, כמו גם שיפר את שיתופי הפעולה עם גופי מודיעין של מדינות ידידותיות בעולם.

בסקירה שנתן ביולי 2016 דיווח על ההתעצמות של חמאס ברצועת עזה, והתגברות הממסד הצבאי, אך העריך שהחמאס היה מצוי במצוקה אסטרטגית בשל בידוד מדיני. את הרגיעה היחסית מול רצועת עזה ייחס לכך שהחמאס מורתע מעימות עם ישראל בשל העדר מוכנות מספקת למלחמה ולמדיניות ישראלית מאוזנת במישור הביטחוני והאזרחי. בתקופת העימותים בהר הבית בשנת 2017 הביע ראש השב"כ תמיכה בהסרת גלאי המתכות שהוצבו בשערי הר הבית. לאחר פיגוע הדקירה בשגרירות ישראל בירדן נשלח ארגמן לירדן לדון בשחרור המאבטח שהותקף, ואנשי השגרירות שהיו נצורים בה. בשנת 2018 פורסם כי הוא עמד בקשר הדוק עם ראשי המודיעין הכללי של מצרים, כדי להביא לרגיעה ברצועת עזה. ב-2021, הבחירות לנשיאות הרשות הפלסטינית שנועדו להתקיים עמדו בסימן ניצחון צפוי לחמאס, וכתוצאה מכך ארגמן פעל למנוע את הוצאת הבחירות לפועל, ובסופו של דבר הן בוטלו.

גישתו לערביי ישראל הייתה שיש לחזק את המתונים והמשתלבים ולפעול בעוצמה נגד הקיצונים והמתבדלים. הוא טען שחלקים גדולים מהתקציבים שהמדינה העבירה לרשויות הערביות הגיעו לידי משפחות פשע.

עוד לפני מבצע שומר החומות, ארגמן טען, בניגוד לעמדת צה"ל, שחמאס אינו מורתע על ידי ישראל ושהשקט מתעתע, ודרש שישראל תפעל באופן התקפי נגד חמאס, אך דרישתו לא נתקבלה. עם זאת, השב"כ בראשותו לא זיהה ולא התריע מראש על המהומות בישראל שנלוו למבצע שומר החומות. לאחר מבצע שומר החומות, דרש ארגמן לבצע סיכול ממוקד ביחיא סנוואר, אך גישתו נדחתה בידי ראש הממשלה ושר הביטחון, שהעדיפו להסתמך על ההערכות שחמאס מורתע.

בשנת 2023 נמנה עם מתנגדי הרפורמה המשפטית, שאותה תיאר "זה שינוי משטרי, הפיכה משפטית של ישראל לדיקטטורה", ואף גיבה הפסקת התנדבות למילואים.

חיים אישיים והשכלה
------------------

ארגמן היה נשוי לרות, ולהם שלושה ילדים. בשנת 2018 הם התגרשו, וב-2020 נישא ארגמן בשנית. את אשתו השנייה הכיר במהלך עבודתם המשותפת בשב"כ.

לארגמן תואר ראשון ותואר שני במדע המדינה מאוניברסיטת חיפה וכן תואר שני נוסף בביטחון ואסטרטגיה מאוניברסיטת חיפה. הוא גם בוגר המכללה לביטחון לאומי.

קישורים חיצוניים
----------------

ויקישיתוף מדיה וקבצים בנושא **נדב ארגמן** בוויקישיתוף
* איתמר אייכנר, ראש השב"כ הבא: נדב ארגמן, באתר ynet, 11 בפברואר 2016.
* אמיר תיבון‏, ראש השב"כ הבא: סגנו של ראש השירות, נדב ארגמן, באתר וואלה!‏, 11 בפברואר 2016.
* רון בן ישי, שחר חי, איתי בלומנטל, מתן צורי ואחיה ראב"ד, מומחה לסיכול, בן למשפחת לוחמים. ראש השב"כ החדש, באתר ynet, 11 בפברואר 2016.
* אתר למנויים בלבד  אלכס פישמן, ממוקד מטרה, באתר "ידיעות אחרונות", 18 בפברואר 2016
* אור הלר, "שב"כ נמצא כעת בעיצומה של מהפכה אירגונית שבליבה איגוד כלל תחומי הטכנולוגיה והסייבר לכדי זרוע אחת", באתר nrg‏, 27 ביוני 2017
* אתר למנויים בלבד  אמירה לם, חי משב"כ לשב"כ, באתר "ידיעות אחרונות", 29 באוגוסט 2018
* נדב ארגמן, ‏בין חזון לחדשנות, **מבט מל"מ** 88, פברואר 2021, עמ' 4 (קישור נוסף)
* דני קושמרו, ‏ראש השב"כ לשעבר נדב ארגמן: "גם אם לא ייקחו, האחריות היא שלהם", באתר ‏מאקו‏, 20 באוקטובר 2023

הערות שוליים
------------

1. ↑  עוזי ברוך, נתניהו לראש השב"כ: סומך עליך, באתר ערוץ 7, 8 במאי 2016
2. ↑  סנאית אלון, **שלא תאבדנה העקבות - סיפורו של עמירם ארגמן**, הוצאה עצמית, עמ' 98
3. ↑  אחיה ראב"ד, מכיסוח הדשא בקיבוץ לראשות השב"כ, באתר ynet, 12 בפברואר 2016.
4. ↑  אתר למנויים בלבד עמוס הראל, האתגרים של ראש השב"כ הנכנס נדב ארגמן: סכינאים, מנהרות וסייבר, באתר הארץ, 11 בפברואר 2016
5. ↑  עמיר רפפורט, מינוי חלק לראש השב"כ, "ישראל דיפנס", 12 בפברואר 2016
6. ↑  אמיר בוחבוט‏, האיש שפיקד על חיסול אחמד ג'עברי: זהו ראש השב"כ הבא, באתר וואלה!‏, 12 בפברואר 2016.
7. ↑  נועם אמיר, דנה סומברג, ‏רה"מ נתניהו החליט: נדב ארגמן הוא ראש השב"כ הבא, באתר מעריב אונליין, 11 בפברואר 2016.
8. ↑  ברק רביד, סגן ראש השב"כ נדב ארגמן ימונה לראש הארגון, באתר הארץ, 11 בפברואר 2016.
9. ↑  אתר למנויים בלבד אלכס פישמן, עידן ארגמן, באתר "ידיעות אחרונות", 27 באפריל 2017
10. ↑  ראש השב"כ על פעילות הסייבר: "האקרים נגד ישראל חווים תקלות בלתי צפויות", באתר ynet, 27 ביוני 2017
11. ↑  אור הלר, טלטלה (חיובית) בשב"כ, באתר ליברל, 11 באוקטובר 2019
12. ↑  אתר למנויים בלבד יפעת ארליך, "נשים מביאות ראייה אחרת, חשיבה אחרת ויתרונות בשטח. כדי להיות הכי טובים השב"כ חייב נשים", באתר "ידיעות אחרונות", 17 באפריל 2018
13. ↑  אתר למנויים בלבד אמירה לם, חי משב"כ לשב"כ, באתר "ידיעות אחרונות", 29 באוגוסט 2018
14. ↑  גדעון אלון, "חמאס מבודד מבחינה מדינית", באתר ישראל היום, 12 ביולי 2016
15. ↑  איתמר אייכנר, ראש השב"כ למקורביו: הסרת המגנומטרים - הדבר הנכון לעשות, באתר ynet, 26 ביולי 2017
16. ↑  עמוס הראל, ירי על משגרי עפיפונים וכיפת ברזל בגוש דן: ישראל משדרת לחמאס שאינה חוששת מעימות, באתר הארץ, 16 ביולי 2018
17. ↑  אתר למנויים בלבד דיווח: ראש שב"כ התעמת עם הנשיא הפלסטיני, שאמר לו - "אני לא עובד אצלך", באתר הארץ, 31 במרץ 2021
18. 1 2 3  איתי אילנאי, רונן ברגמן, מסכימים שהשב"כ שאחרי ארגמן, הוא לא השב"כ שלפניו: מאחורי הקלעים של הקדנציה הסוערת, באתר ynet, 10 בספטמבר 2021
19. ↑  יואב לימור, ההמלצה הדרמטית של ראש השב"כ לשעבר שלא התקבלה, באתר ישראל היום, 19 באוקטובר 2023
20. ↑   נדב ארגמן בראיון ראשון, "עובדה", 16 במרץ 2023
21. ↑  ראש השב"כ לשעבר מגבה אי-התייצבות: "אם החקיקה תעבור, לא חייבים לעמוד בחוזה", באתר ynet, 20 ביולי 2023
22. ↑  איתמר אייכנר, ביום הולדתו ה-60: ראש השב"כ התחתן בחשאי, באתר ynet, 13 באוגוסט 2020

| דגל ישראלדגל ישראל ראשי שירות הביטחון הכללי (שב"כ) |
| --- |
| 

|  |  |
| --- | --- |
| איסר הראל • איזי דורות • עמוס מנור • יוסף הרמלין • אברהם אחיטוב • אברהם שלום • יוסף הרמלין • יעקב פרי • כרמי גילון • עמי אילון • אבי דיכטר • יובל דיסקין • יורם כהן • נדב ארגמן • רונן בר |  |

 |